સપ્ત સંગેતિ જેવા મંચનો લાભ રાજકોટની ઉગતી નવોદિત પ્રતિભાઓને મળે તે માટે આ વખતે આયોજકો દ્વારા રાજકોટના કલાકારોને પણ આ વિશ્વ વિખ્યાત કલાકારો વચ્ચે થોડો સમય સ્ટેજ શેર કરવાની તક આપવાનુ સ્તુત્ય આયોજન કરાયુ. આમ કરવા પાછળનો આશય એવો છે કે દેશના યુવાધનને શાસ્ત્રીય સંગીત તરફ લાવી શકાય અને જે કલાકારો આ ક્ષેત્રે કારકિર્દિ બનાવવા માંગે છે તેમને પ્રોત્સાહન અને મોટો મંચ સાંપડે. આ સુરીલી સાંજ ની સફરના પ્રથમચરણ માં રાજકોટના પોતીકા યુવા સ્વરકાર પલાશ ધોળકીયા એ ઘુટાયેલા અને અનુભવી કંઠય સંગીત પેશ કર્યું હતુ. તેની સાથે તબલા પર તેમના મોટા ભાઇ નિરજ ધોળકીયા એ તબલા પર સંગત કરી હતી, જે ખુબ સારા વાદ્ય સંગીતના કલાકાર છે અને તબલા પર ઘણા મોટા કલાકારો સાથે સંગત કરી ચુકયા છે. તેમની સાથે હાર્મોનીયમ પર સંગત કરી હતી, રાજકોટના જાણીતા કલાગુરૂ શ્રી અનવરઅલી હાજીએ, તેઓ પણ દાયકાઓથી રાજકોટના શાસ્ત્રીય સંગીત વાંચ્છુઓને તાલીમ આપી રહ્યા છે. શ્રી પલાશે તેમના મેઇડન એપીયરન્સ માં કંઠય સંગીતની પોતાની સાધના અને ઉછેરમાં મળેલા વાતાવરણનો જીવંત પરિચય આપ્યો હતો. તેણે રાગ અભોગીમાં 'કા સે કહું મન કી વિપદા' ગાયું હતુ અને શ્રોતાઓની વાહવાહી મેળવી હતી.